Diari Oficial de la Generalitat Valenciana


Sumari del DOGV 7688, del 30-12-2015 (2015/10630)

RESOLUCIÓ de 22 de desembre de 2015, de la Conselleria de Sanitat Universal i Salut Pública, per la qual es convoquen subvencions en matèria d'atenció i prevenció de les drogodependències i altres trastorns addictius per a l'exercici 2016.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7688

Data del DOGV
:   30-12-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/10895


Data del document
:   22-12-2015

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública
    * ajuda pública

RESOLUCIÓ de 22 de desembre de 2015, de la Conselleria de Sanitat Universal i Salut Pública, per la qual es convoquen subvencions en matèria d'atenció i prevenció de les drogodependències i altres trastorns addictius per a l'exercici 2016. [2015/10001]  
La Llei 10/2014, de 29 de desembre, de la Generalitat, de Salut de la Comunitat Valenciana, estableix i regula un conjunt de mesures i accions encaminades a la prevenció, assistència, incorporació i protecció social de les persones afectades, tant per l'ús i/o abús de substàncies que poden generar dependència, com per altres trastorns addictius.  
  
Així mateix, i a fi d'establir uns requisits mínims que garantisquen la qualitat i la idoneïtat dels recursos i programes d'atenció i prevenció de les drogodependències, per a la prestació de serveis d'assistència sanitària, social, o de prevenció de les drogodependències i altres trastorns addictius, cal tindre en compte el Decret 78/1999, d'1 de juny, del Govern Valencià, sobre acreditació de programes de prevenció en drogodependències i altres trastorns addictius a la Comunitat Valenciana, i el Decret 132/2010, de 3 de setembre, del Consell, sobre registre i autorització de centres i serveis d'atenció i prevenció de les drogodependències i altres trastorns addictius, a la Comunitat Valenciana.  
  
Mitjançant l'Ordre 4/2015, de 3 de desembre, de la Conselleria de Sanitat Universal i Salut Pública (DOCV 7675 10.12.2015), s'aproven les bases reguladores de les subvencions en matèria d'atenció i prevenció de les drogodependències i altres trastorns addictius.  
  
Per tot això, i en virtut de les facultats conferides per l'article 28 de la Llei 5/1983, de 30 de desembre, del Consell, i de conformitat amb el que estableixen els articles 160.4.b i 166 de la Llei 1/2015, de 6 de febrer, del Consell, d'Hisenda Pública, del Sector Públic Instrumental i de Subvencions, resolc:  
  
Article 1. Objecte i àmbit d'aplicació  
Aquesta resolució té per objecte convocar, en règim de concurrència competitiva, subvencions per al finançament de les despeses de funcionament de centres, serveis i/o programes i activitats en matèria de prevenció, atenció, rehabilitació i/o reinserció social de drogodependents o altres tipus d'addiccions, que es desenvoluparan durant l'any 2016 a l'àmbit territorial de la Comunitat Valenciana.  
L'objecte d'aquesta convocatòria són les subvencions destinades al finançament de despeses corrents i personal dels següents centres, serveis i programes:  
a) Les unitats de valoració i suport en drogodependències i altres programes específics d'atenció a drogodependents amb problemes penals, incloent-hi l'atenció directa en comissaries.  
b) Centres de dia d'entitats locals.  
c) Els centres d'intervenció de baixa exigència (CIBE).  
d) Els recursos destinats a l'atenció al joc patològic.  
e) Les unitats de prevenció comunitària en conductes addictives (UPCCA) d'entitats locals.  
f) Els programes de prevenció de les drogodependències i altres addiccions, sempre que aquests últims siguen portats a terme, a l'àmbit de la Comunitat Valenciana, per institucions sense fi de lucre.  
g) Els programes executats per associacions d'autoajuda en matèria d'alcoholisme.  
  
Article 2. Finançament de les ajudes  
Les subvencions contingudes en aquesta convocatòria es concediran amb càrrec als pressupostos de la Generalitat per al 2016, secció 10, servei 02.91, programa pressupostari 313.20, Drogodependències i altres addiccions, capítol IV, en les línies pressupostàries i pels imports màxims globals que es detallen a continuació:  
- Línia de subvenció: S1897.  
Denominació: Atenció a drogodependents amb problemes juridicopenals.  
Consignació pressupostària: 90.000 euros.  
Procedència i quantia dels fons:  
Propis: 40 euros.  
Externa: Àrea de Sanitat: 89.960 euros.  
  
- Línia de subvenció: S2097.  
Denominació: Centres i programes de reinserció social de drogodependents.  
Consignació pressupostària 900.000 euros.  
Procedència i quantia dels fons:  
Propis: 609.450 euros.  
Externa: Àrea de Sanitat: 290.550 euros.  
  
- Línia de subvenció: S2099.  
Denominació: Prevenció de les drogodependències i altres addiccions.  
Consignació pressupostària: 2.234.160 euros.  
Procedència i quantia dels fons:  
Propis: 1.864.760 euros.  
Externa: Àrea de Sanitat: 369.400 euros.  
  
- Línia de subvenció: S5855.  
Denominació: Suport a associacions de persones alcohòliques rehabilitades.  
Consignació pressupostària: 100.000 euros.  
Procedència i quantia dels fons:  
Propis: 100.000 euros.  
Externa: 0 euros.  
  
En aquesta convocatòria es fixa la quantia total màxima destinada a les subvencions convocades, que podrà ser objecte d'ampliació en cas de produir-se un increment dels crèdits pressupostaris com a conseqüència d'una generació, ampliació o modificació pressupostària.  
  
En aquest supòsit, l'assignació dels esmentats crèdits objecte d'ampliació no requerirà una nova convocatòria i es realitzarà d'acord amb els mateixos criteris de valoració i procediment d'assignació recollits en aquesta convocatòria.  
En tot cas, abans d'aplicar-lo, per una resolució de la consellera de Sanitat Universal i Salut Pública, es farà públic aquest increment de crèdits i l'import global definitiu destinat a la concessió de les ajudes previstes en aquesta convocatòria.  
  
Tant l'increment de crèdits esmentat com l'eficàcia d'aquesta convocatòria quedaran condicionats a l'existència, en els pressupostos de l'exercici econòmic de 2016, de crèdit adequat i suficient, d'acord amb el que estableix l'Ordre de 26 de setembre de 1994, de la Conselleria d'Economia i Hisenda. Així mateix, tots els actes dictats en els expedients de tramitació anticipada s'entendran condicionats al fet que, en dictar les resolucions de concessió definitiva, subsistisquen les mateixes circumstàncies de fet i de dret existents en el moment en què van ser produïts aquells actes.  
  
Article 3. Política de competència de la Unió Europea  
Aquesta convocatòria no necessita ser notificada o comunicada a la Comissió Europea, i no s'aplicarà l'article 107 del Tractat de Funcionament de la Unió Europea, per no reunir tots els requisits que s'hi inclouen, ja que les subvencions previstes en aquesta convocatòria no suposen avantatges econòmics per a empreses.  
  
  
Article 4. Sol·licitants i requisits dels beneficiaris  
1. Podran sol·licitar les subvencions objecte de regulació de l'Ordre 4/2015, de 3 de desembre, de la Conselleria de Sanitat Universal i Salut Pública, en la qual s'aproven les bases reguladores de les convocatòries, les entitats locals i les entitats sense fi de lucre que siguen titulars de centres, serveis i/o gestionen programes i activitats en matèria de prevenció, atenció, rehabilitació i/o reinserció social de drogodependents o altres tipus d'addiccions a l'àmbit territorial de la Comunitat Valenciana, sempre que no estiguen sotmeses a alguna de les causes de prohibició que regula l'article 13 de la Llei 38/2003, de 17 de novembre, General de Subvencions, i que complisquen els requisits establits en la mencionada Ordre.  
  
2. Les entitats sense fi de lucre hauran de disposar d'una seu central o delegació permanent a la Comunitat Valenciana, i s'entendrà com a tal la presència física amb domicili social en aquesta, i es comprometran des d'aquesta a gestionar i dirigir els programes finançats per la Generalitat.  
3. Quan l'objecte de la subvenció siga el finançament de centres i/o serveis, serà condició indispensable per a concedir-la que disposen de l'autorització prevista en el Decret 132/2010, de 3 de setembre, del Consell, sobre registre i autorització de centres i serveis d'atenció i prevenció de les drogodependències i altres trastorns addictius, a la Comunitat Valenciana, en la data de finalització del termini de presentació de la sol·licitud de subvenció.  
4. Quan l'objecte de la subvenció siga el finançament dels programes de prevenció, hauran de posseir l'acreditació a què fa referència el Decret 78/1999, d'1 de juny, del Govern Valencià, sobre acreditació de programes de prevenció en drogodependències i altres trastorns addictius a la Comunitat Valenciana en la data de finalització del termini de presentació de la sol·licitud de subvenció. Així mateix, en el cas de les entitats sense fi de lucre, hauran de tindre entre els seus fins institucionals, recollits expressament en els seus estatuts, la realització d'activitats de prevenció en drogodependències i altres addiccions.  
  
  
Article 5. Despeses subvencionables  
Les ajudes previstes en aquesta convocatòria es destinaran a cobrir les despeses que s'assenyalen en l'article 6 de l'ordre esmentada, que de manera directa responguen a la naturalesa de l'activitat subvencionada, resulten estrictament necessàries i es realitzen en el període subvencionable.  
  
Article 6. Termini i lloc de presentació de sol·licituds  
1. Les sol·licituds es presentaran, en el model normalitzat que figura com a annex I, en el termini d'un mes comptat a partir de l'endemà de la publicació d'aquesta resolució en el Diari Oficial de la Comunitat Valenciana.  
2. Els interessats podran presentar les sol·licituds al Registre General de la Conselleria de Sanitat Universal i Salut Pública, al carrer de Misser Mascó, número 31, de València 46422, així com als serveis territorials d'aquesta, sitis a Alacant (c/ Girona, 26, 03174), Castelló de la Plana (c/ Hort dels Corders, 12, 12413), i València (Gran Via Ferran el Catòlic, 74, 46152), o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
3. En cas d'enviament per correu certificat, la presentació de la sol·licitud a l'oficina de correus corresponent haurà de fer-se d'acord amb el que disposa l'article 31 del Reial Decret 1829/1999, de 31 de desembre, pel qual s'aprova el Reglament pel qual es regula la prestació dels serveis postals, en el desplegament del que estableix la Llei 24/1998, de 13 de juliol, del Servei Postal Universal i de Liberalització dels Serveis Postals, en un sobre obert, a fi que l'exemplar destinat a la Conselleria de Sanitat Universal i Salut Pública siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Sanitat Universal i Salut Pública.  
  
  
Article 7. Documentació  
1. Les entitats locals hauran d'omplir la sol·licitud que figura com a annex I, la qual haurà d'anar acompanyada de la documentació que s'assenyala a continuació:  
a) Documents acreditatius de la representació legal que exercisca el sol·licitant.  
b) Identificació del centre/programa/servei pendent de subvencionar.  
c) Certificat acreditatiu de l'acord adoptat per l'òrgan competent, en què s'autoritza la sol·licitud de subvenció, així com el coneixement i compromís respecte a les obligacions establides en aquesta convocatòria.  
d) Pla municipal o mancomunat sobre drogodependències, així com el certificat acreditatiu de l'acord adoptat per l'òrgan competent en què s'aprova aquest. Únicament hauran de presentar la documentació esmentada en cas de modificació o aprovació d'un nou pla diferent del presentat en anteriors convocatòries o si es tracta de noves entitats locals sol·licitants, i hauran de presentar una declaració responsable de pròrroga o vigència d'aquest pla.  
e) Pressupost de l'entitat local destinat a l'atenció i prevenció de les drogodependències previst per a l'exercici 2016.  
f) Memòria explicativa de les activitats que es realitzaran durant l'exercici 2016.  
g) Relació de l'equip professional, amb descripció de categories, càrrecs, tasques i horaris de dedicació al centre, programa o servei de què es tracte.  
h) Memòria de les actuacions desenvolupades, en matèria de drogodependències i altres addiccions de l'exercici 2015, en el cas d'aquelles entitats que no hagen sigut subvencionades en la convocatòria d'aquest exercici.  
2. Les entitats sense fi de lucre hauran d'omplir la sol·licitud que figura com a annex I, la qual haurà d'anar acompanyada de la documentació que s'assenyala a continuació:  
a) Identificació del centre/programa/servei pendent de subvencionar.  
b) Pressupost desglossat de les despeses previstes dels centres, serveis o programes de l'exercici per als quals se sol·licita la subvenció.  
c) Memòria explicativa de les activitats que es realitzaran en l'exercici 2016.  
d) Relació de l'equip professional, amb descripció de categories, càrrecs, tasques i horaris de dedicació al centre, programa o servei de què es tracte.  
e) Certificat expedit per l'entitat bancària on efectuar, si pertoca, els pagaments, en el qual s'especifique: codi de l'entitat, codi de la sucursal, número de compte i titular d'aquest, així com document d'alta de tercers, segons el model genèric. Aquelles entitats que en exercicis anteriors hagen sigut subvencionades, únicament hauran de presentar aquesta documentació en cas de modificació de les dades bancàries.  
  
f) Còpia autenticada o fotocòpia confrontada dels estatuts, en què haurà de constar explícitament l'àmbit de l'entitat, així com la inexistència d'ànim de lucre en els fins d'aquesta. Únicament hauran de presentar aquesta documentació en els casos de modificació dels aportats en anteriors convocatòries o en el cas de tractar-se de noves entitats sol·licitants.  
g) Memòria de les actuacions portades a terme, en matèria de drogodependències i altres addiccions, en l'exercici 2015, en el cas d'aquelles entitats que no hagen sigut subvencionades en la convocatòria d'aquest exercici.  
h) Certificat expedit per l'Agència Estatal d'Administració Tributària acreditatiu d'estar exempts, si és el cas, de l'Impost sobre el Valor Afegit, únicament en els casos en què aquest document no estiga aportat en convocatòries anteriors en aquesta Direcció General.  
i) Declaració responsable omplida i firmada dels punts següents (annex II): que té les facultats requerides com a representant de l'entitat, de manera que autoritza la sol·licitud d'ajuda i aprova el programa i pressupost presentat, així com el coneixement i compromís respecte a les obligacions establides en aquesta ordre de no estar sotmés a les prohibicions per a obtindre la condició de beneficiari, establides en l'article 13 de la Llei 38/2003, de 17 de novembre, General de Subvencions, que l'entitat no obté benefici econòmic per les seues activitats, i que compleix la normativa d'integració laboral de persones amb discapacitat o, si pertoca, d'exempció d'aquesta obligació.  
  
j) Autorització a l'òrgan competent de la Conselleria de Sanitat Universal i Salut Pública a consultar i obtindre per mitjans telemàtics els certificats acreditatius d'estar al corrent amb les obligacions tributàries, estatals i autonòmiques i amb la Seguretat Social  
En cas de no subscriure's l'autorització, caldrà aportar la documentació esmentada.  
3. Els centres i/o serveis destinats exclusivament a l'atenció al joc patològic hauran d'aportar, a més dels documents anteriorment mencionats, els currículum del personal adscrit, en el qual s'acredite la formació i experiència professional en matèria de drogodependències i altres addiccions.  
4. La sol·licitud de subvenció es dirigirà a la Direcció General d'Assistència Sanitària, la qual s'ajustarà al model normalitzat, que estarà també disponible en la seua pàgina web i en la guia PROP de la Generalitat (www.prop.gva.es).  
5. El termini de presentació de les sol·licituds serà d'un mes comptat des de la data de publicació de la convocatòria.  
6. Quan la sol·licitud no reunisca els requisits establits en la convocatòria o no s'hi adjunte la documentació exigida, es requerirà, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, a la persona interessada, d'acord amb l'article 59.6.b de la Llei 30/1992, perquè en un termini de 10 dies, esmene la falta o hi adjunte la documentació necessària, amb l'advertència que, si no ho fa, s'arxivarà la sol·licitud sense més tràmit. Les sol·licituds de documentació es publicaran al tauler d'anuncis de la seu central de la conselleria amb competències en matèria de drogodependències i altres trastorns addictius i en la seua pàgina web.  
  
7. En els casos que els que documents estiguen en poder de la Conselleria de Sanitat Universal i Salut Pública, el sol·licitant podrà acollir-se al dret establit en l'article 35.f de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o dependència a què van ser dirigits, la identificació del procediment en què consten i que no hagen transcorregut més de cinc anys des de la finalització del procediment a què corresponguen.  
  
  
Article 8. Comissió i criteris de valoració  
D'acord amb els continguts establits en els articles 10 i 11 de l'Ordre 4/2015, de 3 de desembre, de la Conselleria de Sanitat Universal i Salut Pública.  
  
Article 9. Resolució  
1. Correspon al conseller amb competències en matèria de drogodependències i altres trastorns addictius, o òrgan en qui delegue, dictar la resolució de la concessió de les distintes subvencions.  
2. La resolució es publicarà en el Diari Oficial de la Comunitat Valenciana, sense perjudici del que estableix l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i, si pertoca, per la legislació del procediment administratiu comú vigent en aquest moment.  
3. El termini màxim per a resoldre i notificar els expedients serà de tres mesos comptat des de la data de finalització del termini de presentació de sol·licituds. Després d'haver transcorregut el termini sense haver-se notificat la resolució, s'entendrà desestimada la sol·licitud de concessió de subvenció en els termes de l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i si pertoca, per la legislació del procediment administratiu comú vigent en aquest moment.  
4. Contra les resolucions dictades en el procediment de concessió de subvenció, que posa fi a la via administrativa, es podrà interposar un recurs contenciós administratiu en el termini de dos mesos, comptat des de l'endemà d'haver-se publicat, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.  
5. Tot això sense perjudici de la interposició del recurs potestatiu de reposició, en el termini d'un mes des de l'endemà d'haver-se publicat, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i si pertoca, per la legislació del procediment administratiu comú vigent en aquest moment.  
  
  
Article 10. Justificació i pagament  
1. La forma de pagament de les subvencions destinades a despeses corrents, amb el certificat previ del director general competent en matèria de drogodependències i altres trastorns addictius de comprovació i aprovació dels justificants, i també acreditatiu del compliment dels fins que justifiquen la concessió de la subvenció, s'ajustarà al règim de lliurament especial que per a determinades transferències corrents establisca la Llei de Pressupostos de la Generalitat de cada exercici. En els casos en què no s'ajuste als requisits anteriors, es realitzarà amb la justificació prèvia per part de l'entitat beneficiària, de conformitat amb el que estableix l'article 171 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
2. En el cas que s'efectuen pagaments anticipats, les entitats beneficiàries quedaran exonerades de la constitució de garanties, de conformitat amb la previsió continguda en la lletra f de l'apartat 5 de l'article 171 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
3. Els beneficiaris de les subvencions tindran de termini fins al 30 d'octubre de 2016, per a presentar la documentació justificativa de la totalitat de la subvenció concedida o, almenys, del percentatge que en faça possible el lliurament del 100 %, sempre que això siga possible d'acord amb el que estableix la Llei de Pressupostos per a aquest exercici. En aquest últim supòsit, hi haurà de termini fins al 15 de gener de 2017, per a presentar la resta de la documentació justificativa.  
4. Els beneficiaris de subvencions hauran de presentar, abans del 31 de gener de 2017, una memòria final de les activitats realitzades en suport informàtic i, quan així ho requerisca la direcció general amb competències en matèria drogodependències i altres trastorns addictius, en format paper. La no-presentació de la memòria esmentada serà motiu de reintegrament de la subvenció concedida.  
  
Article 11. Pèrdua o minoració de l'ajuda  
Es produirà d'acord amb els continguts establits en l'article 16 de l'ordre esmentada per la qual es regulen les bases.  
  
Article 12. Normativa aplicable  
Aquesta resolució es regirà pel que estableix l'Ordre 4/2015, de 3 de desembre, de la Conselleria de Sanitat Universal i Salut Pública, per la qual s'aproven les bases reguladores de les subvencions en matèria d'atenció i prevenció de les drogodependències i altres trastorns addictius, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i els preceptes bàsics de la Llei 38/2003, de 17 de novembre, General de Subvencions i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
  
  
Article 13. Recursos  
Contra aquesta resolució de convocatòria, que posa fi a la via administrativa, podrà interposar-se, potestativament, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, un recurs de reposició davant del mateix òrgan que l'ha dictada, en el termini d'un mes comptat des de l'endemà d'haver-se publicat, o directament un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptat des de l'endemà d'haver-se publicat, de conformitat amb el que preveu l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 14. Entrada en vigor  
Aquesta resolució produirà efectes a partir de l'endemà d'haver-se publicat en el Diari Oficial de la Comunitat Valenciana.  
  
València, 22 de desembre de 2015.- La consellera de Sanitat Universal i Salut Pública: Carmen Montón Giménez.